1Ri seddéna wettuéro nakennai lasa Hizkia sibawa céddé’i maté. Nabi Yésaya ana’ Amos, célléngiwi sibawa makkeda, "Mappasengngi PUWANGNGE kuwammengngi napappuraiwi Datu sininna urusanna, saba’ dé’ najjappa matu Datu. Dé’na namaitta namaté Datu."
2Gilinni Hizkia ri témbo’é, nainappa massempajang,
3"PUWANG, éngngerangngi makkedaé iyya’é purana mattumani ri alému sibawa matinulu nenniya malempu. Tuli makkuragaka turusiwi élomu." Nainappa teri Hizkia sibawa mapeddi.
4Laonana Yésaya, risuroni ri PUWANGNGE
5lisu ri Hizkia sibawa palettu’i iyaé pasengngé, "Iyya, PUWANG, Allataala iya nasompaé Daud toriyolomu, naéngkalingani sempajammu sibawa naitani uwai matammu. Maélo-Ka tambaiwi umuru’mu sibawa seppulo lima tauppa.
6Iko sibawa kota Yérusalém Upaleppe’i matu polé ri arung Asyur. Iyaé kotaé tette’i matu Ulinrungi."
7Nappébali Yésaya, "Iyanaé tanrang iya nabbéréyangngé PUWANGNGE lao ri Datu makkedaé Narupaiwi jancin-Na.
8Ri pajjello jang mata esso ebbuna Arung Ahas, naébbui matu PUWANGNGE soro wajo-wajona seppulo jori." Nasorona iyaro wajo-wajoé seppulo jori.
9Majjappanana Hizkia, naokini iyaé élong pappojiyangngé:
10"Adakku, nappai sitengnga umuru uharusu lao, paccappui sésana atuwokku ri linona tau maté.
11Adakku, dé’na uwitai matu PUWANGNGE ri linoé, iyaré’ga mitai tolinoé ri linoéwé.
12Pettui nyawaku, narapini ajjalekku, pada-pada kéma pakkampi iya ribongkara’é; pada-pada kaing rirette’é polé ri pessaé; uwasengngi Allataala maéloni paccappa’i atuwokku.
13Puppu benni kelli’ka nataro peddi, samanna buku-bukukku rireppo ri sikajué singa; uwasengngi Allataala maéloni paccappa’ni atuwokku.
14Pédé massalawu saddakku sibawa malemma, pada-pada jangang-jangangngé maddaréké. Matekko matakku nasaba céngai ri langié, PUWANG, paleppe’ka polé ri asussangngéwé.
15Aga wedding upowada? Iyaé pangkaukenna PUWANGNGE; dé’ uwulléi matinro nasaba messéka.
16Oh PUWANG, wérékka atuwong nasaba ada-adammu sibawa pangkaukem-Mu, leppessanni tuwoka untu’ alé-Mu bawang.
17Apeddirekku tappinrai matu mancaji atennangeng, Mupassalama’ka polé ri bahayaé; pura manenni Muwaddampengeng dosa-dosaku.
18Ri linona amaténgngé dé’gaga poji-Ko, tau maté dé’ nawedding maddennuwangiwi atinulurem-Mu.
19Banna tau tuwoé iya pojiyék-Ko, pada-pada iya upogau’é iyaé essoé. Tomatowaé nacuritai lao ri ana’na temmaka tinulu-Mu, oh PUWANG.
20PUWANG, puraka Mupajjappa, natamakkélong pappojiyang ri Bolamu sibawa getti kacapi, gangka tuwota."
21Nainappa Yésaya suroi tauwé peppé buwa ara nanabbabekengngi ri lettanna Hizkia kuwammengngi najjappa.
22Makkutanani Arung Hizkia, "Aga tanranna makkedaé maéloi PUWANGNGE pajjappaka sibawa weddikka lao ri Bolana PUWANG-ngéssi?"
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn